b'\n_START_ARTICLE_\nEnterprise Content Management\n_START_PARAGRAPH_\nEnterprise Content Management (sl. upravljanje z elektronskimi poslovnimi vsebinami; angl. kratica ECM) je skupek strategij, postopkov in orodij, ki jih uporabljamo za zajem, upravljanje, shranjevanje, trajno hrambo in dostop do vsebin in dokumentov, povezanih z organizacijskimi procesi. Orodja in strategije ECM organizacijam omogo\xc4\x8dajo upravljanje z nestrukturiranimi informacijami, kjerkoli \xc5\xbee so.\n_START_SECTION_\nIzvor definicije\n_START_PARAGRAPH_\nZa opredelitev tega podro\xc4\x8dja se obi\xc4\x8dajno uporablja uradno tolma\xc4\x8denje, ki ga objavlja organizacija AIIM (Association for Information and Image Management). AIIM je mednarodna organizacija, ki omogo\xc4\x8da dostop do izobra\xc5\xbeevanja, raziskav in najbolj\xc5\xa1ih praks in s tem pomaga organizacijam iskati, nadzorovati in optimirati njihove informacije. AIIM obstaja od leta 1943, takrat ustanovljena \xc5\xa1e kot zdru\xc5\xbeenje za mikrofilm. Je neodvisna in usmerjena v prakti\xc4\x8dno uporabo. AIIM kot povezovalni \xc4\x8dlen predstavlja celotno panogo \xe2\x80\x93 tako uporabnike, izdelovalce tehnologij kot posrednike (implementatorje)._NEWLINE_Opredelitev pomena kratice ECM se skozi \xc4\x8das spreminja, samo v zadnjih letih se je spremenila kar nekajkrat\n_START_SECTION_\nPogoste zamenjave: dokumentni sistem, sistem za upravljanje vsebin\n_START_PARAGRAPH_\nZa vsaj osnovno razumevanje vsebine pojma obi\xc4\x8dajno zadostuje, da v pogovoru uporabimo pojem \xc2\xbbdokumentacijski sistem\xc2\xab\xc2\xa0ali "dokumentni sistem", kar je sicer z vidika definicije napa\xc4\x8dno (preozko), je pa obi\xc4\x8dajno bolj ilustrativno. Druga pogosta zamenjava je s pojmom \xc2\xbbsistem za upravljanje (spletnih) vsebin\xc2\xab\xc2\xa0ali \xc2\xbbupravljanje z vsebinami\xc2\xab, angle\xc5\xa1ko\xc2\xa0\xc2\xbb(Web) Content Management Sytem\xc2\xab\xc2\xa0(s kratico CMS), ki pa je zopet le ena izmed tehnologij v konceptu ECM. Prav tako iz definicije ni razvidno, da se ukvarjamo ve\xc4\x8dinoma z elektronskimi dokumenti in vsebinami.'